Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με την προσαρμογή του κανονισμού (ΕΚ) αριθ. 2327/2003 του Ευρωπαϊκού Κοινοβουλίου και του Συμβουλίου, στον τομέα των μεταφορών, λόγω της προσχώρησης της Τσεχικής Δημοκρατίας, της Εσθονίας, της Κύπρου, της Λετονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Ο κανονισμός (ΕΚ) αριθ. 2327/2003 του Ευρωπαϊκού Κοινοβουλίου και του Συμβουλίου, της 22ας Δεκεμβρίου 2003,θεσπίζει μεταβατικό σύστημα σημείων που εφαρμόζεται στα βαρέα φορτηγά οχήματα που διέρχονται από την Αυστρία. Το σύστημα αυτό θα τεθεί σε ισχύ για τα νέα κράτη μέλη υπό την επιφύλαξη και κατά την ημερομηνία της θέσης σε ισχύ της συνθήκης προσχώρησης.

Κατά τις διαπραγματεύσεις για την έκδοση του κανονισμού (ΕΚ) αριθ. 2327/2003 του Ευρωπαϊκού Κοινοβουλίου και του Συμβουλίου εγκρίθηκε σχέδιο δήλωσης του Ευρωπαϊκού Κοινοβουλίου, του Συμβουλίου και της Επιτροπής το οποίο επισυνάφθηκε στα πρακτικά της συνεδρίασης της επιτροπής συμβιβασμού της 25ης Νοεμβρίου 2003. Η εν λόγω δήλωση τονίζει ότι το πλήθος σημείων προς κατανομή στα μελλοντικά κράτη μέλη θα υπολογισθεί με βάση πλήθος διαδρομών και διέλευσης που θα εγκριθεί, πολλαπλασιαζόμενο επί το συντελεστή NOx του έτους 2003 (6,08). Επίσης θα υπολογιστεί ποσοστό για το χρονικό διάστημα από την ημερομηνία της προσχώρησης μέχρι το Δεκέμβριο έτους 2004. Για τα έτη 2005 και 2006, εφόσον ο κανονισμός εξακολουθεί να ισχύει, η εξέλιξη των σημείων που θα χορηγηθούν στα νέα κράτη μέλη θα ακολουθήσει εκείνη των σημείων που χορηγήθηκαν στα υφιστάμενα σήμερα κράτη μέλη.

Έτσι, η συνημμένη ως παράρτημα πρόταση κανονισμού του Συμβουλίου προβλέπει τεχνική τροποποίηση που πρέπει να επέλθει στον κανονισμό (ΕΚ) αριθ. 2327/2003 προκειμένου να ορισθεί το πλήθος σημείων προς κατανομή στα νέα κράτη μέλη για τα έτη 2004, 2005 και 2006.

Το άρθρο 2 παράγραφος 3 της συνθήκης προσχώρησης ορίζει ότι τα όργανα της Ένωσης μπορούν να θεσπίζουν πριν από την ένταξη τις τροποποιήσεις πράξεων που απαιτούν προσαρμογή λόγω της ένταξης όπως προβλέπεται στο άρθρο 57 της πράξης προσχώρησης και ότι τα μέτρα αυτά τίθενται σε ισχύ μόνο υπό την επιφύλαξη και μετά την ημερομηνία της έναρξης ισχύος της συνθήκης προσχώρησης.

Το άρθρο 57 παράγραφος 2 της πράξης προσχώρησης προβλέπει ότι οι προσαρμογές αυτές θα εγκριθούν από το Συμβούλιο με ειδική πλειοψηφία μετά από πρόταση της Επιτροπής.

Κατόπιν των ανωτέρω, από το Συμβούλιο ζητείται να εγκρίνει τη συνημμένη ως παράρτημα πρόταση της Επιτροπής.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με την προσαρμογή του κανονισμού (ΕΚ) αριθ. 2327/2003 του Ευρωπαϊκού Κοινοβουλίου και του Συμβουλίου, στον τομέα των μεταφορών, λόγω της προσχώρησης της Τσεχικής Δημοκρατίας, της Εσθονίας, της Κύπρου, της Λετονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη ίδρυσης της Ευρωπαϊκής Κοινότητας,

τη συνθήκη προσχώρησης της Τσεχικής Δημοκρατίας, της Εσθονίας, της Κύπρου, της Λετονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας [1], και ιδίως το άρθρο 2 παράγραφος 3,

[1] ΕΕ L 236 της 23.09.2003, σ. 17.

την πράξη προσχώρησης της Τσεχικής Δημοκρατίας, της Εσθονίας, της Κύπρου, της Λετονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας [2], και ιδίως το άρθρο 57 παράγραφος 1,

[2] ΕΕ L 236 της 23.09.2003, σ. 33.

την πρόταση της Επιτροπής [3],

[3] ΕΕ C (...) της (...), σ. (...).

Εκτιμώντας τα εξής:

(1) Για ορισμένες πράξεις που παραμένουν σε ισχύ μετά την 1η Μαΐου 2004 και πρέπει να προσαρμοσθούν λόγω της προσχώρησης οι αναγκαίες προσαρμογές δεν έχουν προβλεφθεί στην πράξη προσχώρησης του 2003 ή έχουν προβλεφθεί αλλά είναι αναγκαίες και άλλες προσαρμογές. Όλες οι προσαρμογές αυτές πρέπει να εγκριθούν πριν από την προσχώρηση ώστε να ισχύουν αμέσως μετά την προσχώρηση.

(2) Σύμφωνα με τις διατάξεις του άρθρου 57 παράγραφος 2 της πράξης προσχώρησης, οι εν λόγω προσαρμογές πρέπει να εγκριθούν από το Συμβούλιο σε όλες τις περιπτώσεις κατά τις οποίες το Συμβούλιο ενέκρινε την οικεία πράξη μόνο του ή με το Ευρωπαϊκό Κοινοβούλιο.

(3) Ο κανονισμός (ΕΚ) αριθ. 2327/2003 του Ευρωπαϊκού Κοινοβουλίου και του Συμβουλίου, της 22ας Δεκεμβρίου 2003, για τη θέσπιση ενός μεταβατικού συστήματος σημείων που εφαρμόζεται στα βαρέα φορτηγά οχήματα που διέρχονται από την Αυστρία για το έτος 2004 στο πλαίσιο μιας αειφόρου πολιτικής των μεταφορών [4], πρέπει να τροποποιηθεί αναλόγως,

[4] ΕΕ L 345 της 31.12.2003, σ. 30.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στον κανονισμό (ΕΚ) αριθ. 2327/2003 προστίθεται το ακόλουθο παράρτημα III:

«Παράρτημα III

>ΘΕΣΗ ΠIΝΑΚΑ>

Άρθρο 2

Ο παρών κανονισμός αρχίζει να ισχύει την ημερομηνία και υπό την επιφύλαξη της έναρξης ισχύος της συνθήκης προσχώρησης της Τσεχικής Δημοκρατίας, της Εσθονίας, της Κύπρου, της Λετονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος